Prezenta inițiativă legislativă are legătură cu o propunere legislativă de modificare a Regulamentului (UE) 2018/1862 privind instituirea, funcționarea și utilizarea Sistemului de informații Schengen (SIS) în domeniul cooperării polițienești și al cooperării judiciare în materie penală, pentru a permite Europol să introducă date în SIS. Sub rezerva consultării statelor membre, Europol ar avea astfel dreptul să introducă în SIS date privind presupusa implicare a unui resortisant al unei țări terțe într-o infracțiune care intră în sfera de competență a Europol.

Prezenta inițiativă legislativă face parte dintr-un pachet de măsuri prezentat de Comisie la 9 decembrie 2020, care vizează consolidarea răspunsului Uniunii la amenințarea reprezentată de terorism.

•Coerența cu dispozițiile existente în domeniul de politică vizat

Prezenta inițiativă legislativă ține seama de o gamă largă de politici ale UE în domeniul securității interne, adoptate sau lansate de la intrarea în vigoare a Regulamentului din 2016 privind Europol.

În ceea ce privește cooperarea cu părțile private, prezenta inițiativă legislativă ține seama de inițiativele conexe pentru eliminarea conținutului online cu caracter terorist și pentru îmbunătățirea accesului transfrontalier la probele electronice. Odată adoptat, și pe baza propunerilor Comisiei, pachetul privind probele electronice ar pune la dispoziția autorităților naționale însărcinate cu asigurarea respectării legii și a autorităților judiciare naționale ordine europene de divulgare și ordine europene de păstrare pentru a obține probe digitale de la furnizorii de servicii în cadrul anchetelor penale, indiferent în ce stat membru este stabilit respectivul furnizor sau în ce stat membru sunt stocate respectivele informații.

În ceea ce privește limitările aplicabile schimburilor de informații provenite din țări terțe referitoare la suspecți și infractori, evaluarea opțiunilor de consolidare a acestui schimb de informații ține seama de activitatea în curs menită să asigure interoperabilitatea sistemelor de informații ale UE pentru gestionarea securității, a frontierelor și a migrației și de cadrul juridic al UE privind sistemele informatice la scară largă. Printre acestea se numără sistemele de informații ale UE existente sau planificate, și anume Sistemul de informații Schengen, Sistemul de intrare/ieșire al UE, Sistemul european de informații și de autorizare privind călătoriile, precum și propunerea de modernizare a Sistemului de informații privind vizele și a sistemului Eurodac.

Prezenta inițiativă legislativă ține seama, de asemenea, de cooperarea Europol cu alte organisme sau agenții ale Uniunii, în special cu Parchetul European, cu Eurojust, în calitate de agenție a UE pentru cooperare în materie de justiție penală, cu ENISA, în calitate de agenție europeană pentru securitate cibernetică, cu Oficiul European de Luptă Antifraudă (OLAF) și cu Agenția Europeană pentru Poliția de Frontieră și Garda de Coastă (Frontex).

•Coerența cu alte politici ale Uniunii

Prezenta inițiativă legislativă ține seama și de alte politici relevante ale UE, care au fost adoptate sau lansate de la intrarea în vigoare a Regulamentului privind Europol.

Prezenta inițiativă legislativă ține seama pe deplin de legislația relevantă a UE în materie de protecție a datelor (a se vedea secțiunea 3 de mai jos privind drepturile fundamentale).

În ceea ce privește inovarea, prezenta inițiativă legislativă ține seama de finanțarea din partea UE în materie de securitate în cadrul programului Orizont 2020, al Fondului pentru securitate internă, al programului propus Orizont Europa și al programului propus Europa digitală. De asemenea, prezenta inițiativă legislativă ține seama de strategia europeană privind datele și de Cartea albă privind inteligența artificială, care constituie principalii piloni ai noii strategii digitale a Comisiei, precum și de lucrările aflate în curs în vederea pregătirii guvernanței spațiilor europene comune ale datelor.

În ceea ce privește cooperarea Europol cu țările terțe, prezenta inițiativă legislativă ține seama de politicile externe ale Uniunii, în special de activitatea delegațiilor UE și a experților în materie de combatere a terorismului/securitate în țările terțe, precum și de misiunile și operațiunile politicii de securitate și apărare comune.

2.TEMEI JURIDIC, SUBSIDIARITATE ȘI PROPORȚIONALITATE

•Temeiul juridic

Temeiul juridic al prezentei inițiative legislative este articolul 88 din Tratatul privind funcționarea Uniunii Europene (TFUE). Articolul 88 alineatul (1) din TFUE prevede că Europol are misiunea de a susține și de a consolida acțiunea autorităților polițienești și a altor servicii de aplicare a legii din statele membre, precum și cooperarea acestora pentru prevenirea și combaterea formelor grave de criminalitate care afectează două sau mai multe state membre, a terorismului și a formelor de criminalitate ce aduc atingere unui interes comun care face obiectul unei politici a Uniunii. Acest articol prevede că Europol trebuie facă obiectul unui regulament adoptat în conformitate cu procedura legislativă ordinară.

•Subsidiaritatea

Conform principiului subsidiarității, prevăzut la articolul 5 alineatul (3) din TUE, ar trebui să se ia măsuri la nivelul UE numai dacă obiectivele stabilite nu pot fi realizate în mod satisfăcător de statele membre și, prin urmare, având în vedere dimensiunile și efectele acțiunii preconizate, acestea pot fi realizate mai bine la nivelul UE.

Statele membre sunt responsabile cu menținerea ordinii publice și cu apărarea securității interne. Într-adevăr, Uniunea respectă funcțiile esențiale ale statutului în legătură cu statele membre și, în special, pe cele care au ca obiect menținerea ordinii publice și apărarea securității naționale. Dat fiind faptul că formele grave de criminalitate și terorismul au adesea un caracter transnațional, intervenția numai la nivel național nu le poate contracara în mod eficace. Din acest motiv, statele membre aleg să colaboreze în cadrul UE pentru a combate amenințările pe care le reprezintă formele grave de criminalitate și terorismul. Statele membre urmăresc să își coordoneze acțiunile în materie de asigurare a respectării legii și să coopereze pentru a face față provocărilor comune în materie de securitate. Statele membre decid să pună în comun resurse la nivelul UE și să facă schimb de cunoștințe de specialitate. În calitate de agenție a UE pentru cooperare în materie de asigurare a respectării legii, Europol reprezintă o concretizare elocventă a acestui efort de cooperare depus de statele membre pentru a garanta siguranța cetățenilor lor. Europol oferă statelor membru un cadru de coordonare a acțiunilor lor în materie de asigurare a respectării legii. Statele membre recurg la ofițerii lor de legătură detașați la Europol, precum și la canalul de schimb de informații pe care agenția îl pune la dispoziție pentru a transmite date și pentru a coopera în cadrul anchetelor lor penale. Statele membre își pun în comun resursele, atribuind Europol sarcina de a prelucra informațiile lor în bazele sale de date și de a furniza analize comune. Statele membre utilizează cunoștințele de specialitate din ce în ce mai bogate ale Europol cu privire la o gamă variată de aspecte ale activității polițienești. Astfel, Europol a devenit componenta cea mai vizibilă și mai eficace a sprijinului acordat la nivelul UE autorităților însărcinate cu asigurarea respectării legii din statele membre.

Amenințările în permanentă evoluție la adresa securității, determinate de modul în care infractorii exploatează avantajele oferite de transformarea digitală și noile tehnologii, impun, de asemenea, necesitatea unui sprijin eficace la nivelul UE pentru activitatea autorităților naționale însărcinate cu asigurarea respectării legii. Există, desigur, diferențe în ceea ce privește modul în care statele membre, regiunile lor și comunitățile lor locale abordează tipurile specifice de infracțiuni. Din acest motiv, autoritățile lor însărcinate cu asigurarea respectării legii pot să aleagă când vor să recurgă la sprijinul acordat la nivelul UE de Europol și inițiativele comune la care doresc să participe. În orice caz, autoritățile însărcinate cu asigurarea respectării legii din toate statele membre, regiunile și comunitățile locale se confruntă cu aceleași amenințări în permanentă evoluție la adresa securității. Prin urmare, este necesară o acțiune la nivelul UE în vederea intensificării sprijinului acordat statelor membre în combaterea formelor grave de criminalitate și a terorismului, pentru a ține pasul cu aceste amenințări.

Într-adevăr, statele membre acționând în mod individual nu ar putea să facă față în mod eficace tuturor provocărilor abordate de prezenta propunere:

·În ceea ce privește lipsa unei cooperări eficace între părțile private și autoritățile însărcinate cu asigurarea respectării legii pentru a combate utilizarea abuzivă a serviciilor transfrontaliere de către infractori, autoritățile naționale nu pot să analizeze singure în mod eficace seturile de date care implică mai multe jurisdicții sau care nu pot fi atribuite unei anumite jurisdicții, deoarece analizarea unor seturi mari de date pentru a identifica datele relevante pentru respectiva jurisdicție sau respectivele jurisdicții necesită foarte multe resurse, în special atunci când statele membre în cauză nu au fost încă identificate. În mod alternativ, în cazul în care autoritățile naționale însărcinate cu asigurarea respectării legii obțin seturi de date de dimensiuni mai mici care vizează jurisdicția lor, acestea nu au o imagine de ansamblu asupra informațiilor. În plus, statele membre nu pot soluționa în mod eficace aceste probleme prin intermediul unei cooperări interguvernamentale, în cadrul căreia statul membru de stabilire ar urma să primească datele, să le analizeze și apoi să le distribuie statelor membre în cauză. O astfel de abordare nu numai că ar necesita resurse disproporționate din partea statelor membre de stabilire, ci ar genera și dificultăți juridice în situațiile în care activitatea infracțională nu are nicio legătură sau are o legătură limitată cu jurisdicția respectivului stat membru.